**ETTEPANEK NR 19** – **lemmikloomade** **paaritussageduse reguleerimine**

Kehtiv õigus keelab liiga sagedase paarituse, kuid selline üldsõnaline norm võimaldab erinevat, sh looma heaolu mittearvestavat tõlgendamist. Emaste koerte ja kasside liiga sage paaritamine on praktikas suur probleem – paaritamine korraldatakse liialt sagedasti ja loomade heaolu nõudeid eiravalt tihti kasvatamise-kauplemise eesmärgil, aga ka hoolimatusest. Eesti Kenneliidu kehtestatud tõuraamatumääruse kohaselt võib emaskoera uuesti paaritada, kui eelmine pesakond on vähemalt 8 kuud vana. Seejuures tohib aretuses kasutada emaskoeri vanuses 18. elukuust kuni 9- aastaseks saamiseni. Muid piiranguid ei ole määratud. Oleme seisukohal, et selline paaritussagedus ega vanuse piirid ei arvesta looma heaoluga. On üldteada, et pidev poegimine kurnab emaslooma ja lühendab ka tema eluiga. Paraku on Kennelliidu poolt aktsepteeritav, kui aretusega tegelev isik paaritab oma emast koera 8-aastase perioodi sees igal aastal ning arvestades tiinuse ja poegade üleskasvatamise aega, siis sisuliselt igal jooksuajal. Oleme arvamusel, et koera paaritamine tohiks olla lubatud maksimaalselt kord kahe aasta jooksul ning alates koera kolmandast eluaastast kuni kuuenda eluaastani. Haige koera paaritamine peab olema keelatud.

Seejuures leiame, et tuleb reguleerida kasside paaritussagedus, kuivõrd aretuses kasutatavate kasside väärkohtlemine on sama tõsine kui koerte puhul. Samas pole kasside paarituse sagedus kuidagi reguleeritud, isegi mitte niivõrd üldiselt, kui seda on tehtud koerte puhul. Oleme arvamusel, et aretuseks kasutatavat emast kassi ei tohiks paaritada sagedamini kui üks kord aastas ning see saaks olla lubatav alates kassi kolmandast eluaastast kuni tema kuuenda eluaastani.

Teeme ettepaneku muuta Põllumajandusministri 24.07.2008 määruse nr 76 „Lemmikloomade pidamise nõuded“ § 14 lg 2 „Paaritamine ja poegimine“ ning kehtestada see järgmises sõnastuses:

*(2) Aretuseks kasutatavat emast koera ei tohi paaritada sagedamini kui kord kahe aasta jooksul. Aretuseks võib kasutada emaskoera, kelle vanus jääb vahemikku 3-6 aastat. Paaritamisel tuleb tagada koera tervis ja heaolu, arvestades koera vanust, tõugu, tervislikku seisundit ja eelmise pesakonna seisukorda. Vajaduse korral konsulteeritakse paaritamiseks sobivaima aja määramiseks veterinaararstiga.*

Teeme ettepaneku täiendada Põllumajandusministri 24.07.2008 määrust nr 76 §-ga 151 järgmises sõnastuses:

***§ 151 Paaritamine ja poegimine***

1. *Emasel kassil peab olema võimalus rahulikult poegida selleks sobivas kohas, mis on loomale tuttav või millega ta on saanud tutvuda varakult enne poegimist. Poegimiseks valmistuvale või kassipoegi imetavale emasele kassile peab olema tagatud rahulik keskkond. Poeginud kassil peab olema võimalus poegade juurest ilma takistuseta ära käia.*
2. *Aretuseks kasutatavat emast kassi ei tohi paaritada sagedamini kui kord kahe aasta jooksul. Aretuseks võib kasutada emast kassi, kelle vanus jääb vahemikku 3-6 aastat. Paaritamisel tuleb tagada kassi tervis ja heaolu, arvestades kassi vanust, tõugu, tervislikku seisundit ja eelmise pesakonna seisukorda. Vajaduse korral konsulteeritakse paaritamiseks sobivaima aja määramiseks veterinaararstiga.*